### *Projekts*

**LATVIJAS REPUBLIKAS MINISTRU KABINETS**

2017.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_ § )

**Noteikumi par valsts nodevu par apraides atļaujas izsniegšanu, apraides atļaujas pamatnosacījumu pārskatīšanu, retranslācijas atļaujas izsniegšanu, ikgadējo nodevu par apraides tiesību īstenošanas uzraudzību un ikgadējo nodevu par retranslācijas atļaujas pārreģistrāciju**

Izdoti saskaņā ar Elektronisko plašsaziņas

līdzekļu likuma 15.panta devīto daļu, [18.panta](https://likumi.lv/ta/id/214039-elektronisko-plassazinas-lidzeklu-likums#p18)

trešo daļu un [19.panta](https://likumi.lv/ta/id/214039-elektronisko-plassazinas-lidzeklu-likums#p19) otro daļu

1. Noteikumi nosaka valsts nodevas apmēru par apraides atļaujas izsniegšanu, apraides atļaujas pamatnosacījumu pārskatīšanu, retranslācijas atļaujas izsniegšanu, ikgadējo nodevu par apraides tiesību īstenošanas uzraudzību un ikgadējo nodevu par retranslācijas atļaujas pārreģistrāciju , kā arī maksāšanas kārtību un atvieglojumus.

2. Valsts nodevu maksā šādā apmērā:

2.1. par apraides atļaujas izsniegšanu:

2.1.1. komerciālās vietējās radio programmas apraidei – 71,14 *euro*;

2.1.2. komerciālās vietējās televīzijas programmas apraidei – 71,14 *euro*;

2.1.3. komerciālās reģionālās radio programmas apraidei – 142,29 *euro*;

2.1.4. komerciālās reģionālās televīzijas programmas apraidei – 142,29 *euro*;

2.1.5. komerciālās Rīgas reģionālās radio programmas apraidei – 1422,87 *euro*;

2.1.6. komerciālās Rīgas reģionālās televīzijas programmas apraidei – 1422,87 *euro*;

2.1.7. komerciālās nacionālās radio programmas apraidei – 2845,74 *euro*;

2.1.8. komerciālās nacionālās televīzijas programmas apraidei – 2845,74 *euro*;

2.1.9. komerciālās pārrobežu radio programmas apraidei – 2845,74 *euro*;

2.1.10. komerciālās pārrobežu televīzijas programmas apraidei – 2845,74 *euro*;

2.2. par retranslācijas atļaujas izsniegšanu neatkarīgi no retranslējamās programmas izplatīšanas veida vai skaita – 142,29 *euro*;

2.3. par retranslācijas atļaujas pārreģistrāciju neatkarīgi no retranslējamās programmas izplatīšanas veida – 10 *euro* gadā par katru retranslēto (izplatīto) programmu, programmu skaitu nosakot atbilstoši iepriekšējā gadā retranslēto (izplatīto) programmu kopskaitam no programmas retranslēšanas (izplatīšanas) pirmās dienas, ievērojot šādus izņēmumus:

2.3.1. ja retranslācijas atļaujas saņēmējs sodīts par normatīvajos aktos noteikto retranslācijas (izplatīšanas) noteikumu pārkāpšanu, par tajā gadā katru retranslēto (izplatīto) programmu, kad attiecīgais lēmums stājies spēkā, valsts nodevas apmērs ir 20 *euro*;

2.3.2. retranslēto (izplatīto) programmu skaitā, attiecībā uz kurām aprēķina valsts nodevu neietver šādas programmas:

2.3.2.1. Elektronisko plašsaziņas līdzekļu likuma 19.panta sestajā, 6.1, astotajā, devītajā un divpadsmitajā daļā minētās programmas;

2.3.2.2. programmas, kuras galalietotājam ir pieejamas ir valsts valodā, tai skaitā ar dublēšanu, ieskaņošanu vai subtitrēšanu;

2.3.2.3. izglītības un kultūras programmas Eiropas Savienības valstu valodās;

2.4. par apraides tiesību īstenošanas uzraudzību šo noteikumu 2.1.8. un 2.1.10.apakšpunktā minēto apraides atļauju gadījumā – 5691,48 *euro*;

2.5. par apraides atļaujas pamatnosacījumu pārskatīšanu – 35 *euro* par katru iesniegumu.

3. Ja elektroniskais plašsaziņas līdzeklis tam izsniegtu apraides atļauju lūdz aizstāt ar citu šo noteikumu 2.punktā minētu apraides atļauju, tas maksā valsts nodevu, kāda paredzēta jaunajai apraides atļaujai.

4. Valsts nodevu maksā elektroniskie plašsaziņas līdzekļi vai personas, kuras vēlas saņemt apraides vai retranslācijas atļauju, kļūstot par elektronisko plašsaziņas līdzekli.

5. Valsts nodevas maksājumu veic ar maksājumu iestādes starpniecību, kurai ir tiesības sniegt maksājumu pakalpojumus Maksājumu pakalpojumu likuma izpratnē, ievērojot šādus nosacījumus:

5.1. šo noteikumu 2.1. vai 2.2.apakšpunktā minētajā gadījumā – pirms attiecīgi apraides atļaujas saņemšanas vai retranslācijas atļaujas saņemšanas;

5.2. šo noteikumu 2.3.apakšpunktā minētajā gadījumā – katru gadu līdz 31.janvārim par iepriekšējā gadā retranslētajām (izplatītajām) programmām;

5.3. šo noteikumu 2.4.apakšpunktā minētajā gadījumā – katru gadu no 10. līdz 31.janvārim, bet pirmajā darbības gadā – 10 darbdienu laikā no apraides atļaujas saņemšanas proporcionāli darbības laikam dienās attiecīgajā gadā;

5.4. šo noteikumu 2.5.apakšpunktā minētajā gadījumā – pirms iesnieguma iesniegšanas par apraides atļaujas pamatnosacījumu pārskatīšanu.

6. Valsts nodevu ieskaita Valsts kases norādītajā valsts budžeta ieņēmumu kontā.

7. Šo noteikumu 2.4.apakšpunktā minēto nodevu atmaksā proporcionāli faktiskajam apraides atļaujas spēkā esamības laikam attiecīgajā gadā dienās, ja izpildās visi šādi nosacījumi:

7.1. attiecīgajā gadā apraides atļauju elektroniskais plašsaziņas līdzeklim anulē pēc viņa lūguma un tas nav apraides atļaujas darbības pēdējais gads;

7.2. šajā gadā likumā noteiktajā kārtībā attiecīgā elektroniskā plašsaziņas līdzekļa darbībā nav konstatēti elektronisko plašsaziņas līdzekļu jomu regulējošo normatīvo aktu pārkāpumi.

8. No valsts nodevas atbrīvojami:

8.1. sabiedriskie un nekomerciālie elektroniskie plašsaziņas līdzekļi;

8.2. šo noteikumu 2.4.apakšpunktā minētajā gadījumā – ja vismaz 51 procents no attiecīgās programmas diennakts raidlaika ir valsts valodā un vienlaikus vismaz 20 procenti no nedēļas raidlaika, izņemot reklāmu, televīzijas veikalu un televīzijas veikala skatlogu, ir valsts valodā veidoti raidījumi (bez dublēšanas vai ieskaņošanas);

8.3. šo noteikumu 2.5.apakšpunktā minētajā gadījumā – tie elektroniskie plašsaziņas līdzekļi, kur izmaiņas apraides atļaujā ierosina, lai ievērotu izmaiņas normatīvajos aktos.

9. Valsts nodeva samazināma par 50 procentiem šādos gadījumos:

9.1. šo noteikumu 2.3.apakšpunktā minētā valsts nodeva tiem retranslācijas atļaujas saņēmējiem, kuru gada neto apgrozījums nepārsniedz 500 000 *euro*, ja nav iestājies šo noteikumu 2.3.1.apakšpunktā minētais gadījums;

9.2. šo noteikumu 2.4.apakšpunktā minētā valsts nodeva, ja vismaz 90 procenti no programmas diennakts raidlaika ir valsts valodā (neatkarīgi no dublēšanas vai ieskaņošanas).

10. Ja elektroniskie plašsaziņas līdzekļi izmantojuši kādu no šo noteikumu 8.2. un 9.2.apakšpunktā minētajiem atbrīvojumiem, tomēr nenodrošina attiecīgo kritēriju izpildi, šo noteikumu 2.4.apakšpunktā paredzētā valsts nodeva 10 darbdienu laikā pēc attiecīgo valsts nodevu administrējošās iestādes lēmuma par attiecīgo gadu samaksājama pilnā apmērā.

11. Šo noteikumu 2.3.apakšpunktā paredzēto valsts nodevu elektroniskie plašsaziņas līdzekļi, kuriem līdz 2017.gada 31.decembrim izdota retranslācija atļauja, sāk maksāt no 2019.gada 1.janvāra par 2018.gadā retranslētajām programmām.

12. Šo noteikumu 2.4.apakšpunktā paredzēto valsts nodevu elektroniskie plašsaziņas līdzekļi, kuriem līdz 2017.gada 31.decembrim izdota šo noteikumu 2.1.8. un 2.1.10.apakšpunktā minētā apraides atļauja, sāk maksāt no 2018.gada 10.janvāra par to darbības uzraudzību 2018.gadā.

13. Šo noteikumu 8.2., 9.1. un 9.2.apakšpunktā noteiktajos gadījumos atbalstu valsts nodevas samazinājuma veidā sniedz saskaņā ar Komisijas 2013.gada 18. decembra Regulu (ES) Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam (Eiropas Savienības Oficiālais Vēstnesis, 2013.gada 24.decembris, Nr.L352) (turpmāk – Komisijas regula Nr.1407/2013), ievērojot šādus nosacījumus:

13.1. atbalstu nevar piemērot, ja potenciālajam atbalsta saņēmējam ar tiesas spriedumu ir pasludināts maksātnespējas process vai ar tiesas spriedumu tiek īstenots tiesiskās aizsardzības process, vai ar tiesas lēmumu tiek īstenots ārpustiesas tiesiskās aizsardzības process, tam uzsākta bankrota procedūra, piemērota sanācija vai mierizlīgums vai tā saimnieciskā darbība ir izbeigta, vai tas atbilst valsts tiesību aktos noteiktajiem kritērijiem, lai tam pēc kreditoru  pieprasījuma piemērotu maksātnespējas procedūru;

13.2. Ja atbalsta saņēmējs darbojas arī nozarēs, kas minētas Komisijas regulas Nr.1407/2013 1.panta 1.punkta "a", "b" vai "c" apakšpunktā, tas nodrošina šo nozaru darbību vai izmaksu nodalīšanu no tām darbībām, kurām piešķirts *de minimis* atbalsts;

13.3. atbalsta saņēmējs vismaz 10 darbdienas pirms valsts nodevas samaksas iesniedz pieteikumu atbalsta piešķiršanai Nacionālajai elektronisko plašsaziņas līdzekļu padomei, iesniedzot informāciju saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;

13.4. Nacionālā elektronisko plašsaziņas līdzekļu padome, pirms atbalsta piešķiršanas pretendentam pārbauda, vai piešķiramā atbalsta summa kopā ar fiskālajā gadā un iepriekšējos divos fiskālajos gados pretendenta jau saņemto *de minimis* atbalstu nepārsniedz Komisijas regulas Nr.1407/2013 3.panta 2.punktā noteikto maksimālo atbalsta summu vienam vienotam uzņēmumam. Viens vienots uzņēmums šo noteikumu izpratnē atbilst Komisijas regulas Nr.1407/2013 2.panta 2.punktā noteiktajai viena vienota uzņēmuma definīcijai;

13.5. Nacionālā elektronisko plašsaziņas līdzekļu padome *de minimis* atbalsta uzskaiti veic saskaņā ar normatīvajiem aktiem par *de minimis* atbalsta uzskaites un piešķiršanas kārtību un *de minimis* atbalsta uzskaites veidlapu paraugiem;

13.6. šo noteikumu ietvaros saņemto atbalstu var apvienot ar citu atbalsta programmu vai individuālā atbalsta projekta ietvaros saņemto *de minimis* atbalstu, nepārsniedzot Komisijas regulas Nr. 1407/2013 3.panta 2.punktā noteikto ierobežojumu.

13.7. Nacionālā elektronisko plašsaziņas līdzekļu padome un atbalsta saņēmējs atbilstoši Komisijas regulas Nr.1407/2013 6.panta 4.punktam nodrošina informācijas pieejamību par sniegto *de minimis* atbalstu.

13.8. Nacionālā elektronisko plašsaziņas līdzekļu padome lēmumu par *de minimis* atbalsta piešķiršanu saskaņā ar Komisijas regulu Nr. 1407/2013 var pieņemt līdz 2021. gada 30. jūnijam.

13.9. ja piešķirtais atbalsts tiek atcelts saskaņā ar šo noteikumu 10.punktu, un valsts nodeva ir samaksāta pilnā apmērā, šo noteikumu 13.punkta noteikumus nepiemēro.

14. Atzīt par spēku zaudējušiem Ministru kabineta 2010.gada 28.decembra noteikumus Nr.1238 „Noteikumi par valsts nodevu par apraides atļaujas izsniegšanu, retranslācijas atļaujas izsniegšanu un tāda pakalpojumu sniedzēja reģistrāciju, kas sniedz elektronisko plašsaziņas līdzekļu pakalpojumus pēc pieprasījuma” (Latvijas Vēstnesis, 2010, 206. nr.; 2013, 192. nr.).

Ministru prezidents M.Kučinskis

Kultūras ministre D.Melbārde

Vīza: Valsts sekretārs S.Voldiņš

Irbe 67221848

[sanda.irbe@neplpadome.lv](mailto:sanda.irbe@neplpadome.lv)